ททท ร่วมกับ จ.บุรีรัมย์ จัดกิจกรรม “ปั่น Slow life ไปตามรอยพระบาท 12 เมืองต้องห้ามพลาด”
นายอนุสรณ์ แก้วกังวาล ผู้ว่าราชการจังหวัดบุรีรัมย์ เป็นประธาน และร่วมกิจกรรม “ปั่น Slow life ไปตามรอยพระบาท 12 เมืองต้องห้ามพลาด @ บุรีรัมย์” ที่บริเวณด้านหน้าศาลากลางจังหวัดบุรีรัมย์ โดยมีส่วนราชการ ชมรมจักรยาน เข้าร่วมกิจกรรมกันอย่างเนืองแน่น ซึ่ง ททท. ร่วมกับจังหวัดบุรีรัมย์ร่วมกันจัดขึ้น เพื่อน้อมรำลึกถึงพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช รัชกาลที่ 9 ที่เคยเสด็จเยี่ยมราษฎรที่จังหวัดบุรีรัมย์ และมีโครงการอันเนื่องมาจากพระราชดำริหลายโครงการ 
สำหรับกิจกรรมประกอบไปด้วย ผู้ว่าราชการจังหวัดบุรีรัมย์นำนักปั่นจักรยานร้องเพลงสรรเสริญพระบารมี ยืนสงบนิ่งแสดงความอาลัยเป็นเวลา 89 วินาที จากนั้นได้ปล่อยขบวนจักรยานที่ศาลากลางจังหวัดบุรีรัมย์ (แห่งใหม่) แล้วปั่นมุ่งหน้าไปหน้าสนามไอโมบายสเตเดียม วงเวียนอนุสาวรีย์รัชกาลที่ 1 ศาลหลักเมือง ศาลากลางจังหวัด(หลังเก่า) โรงเรียนเสนศิริอนุสรณ์ โครงการชลประทาน จ.บุรีรัมย์ และสิ้นสุดที่ศาลากลางจังหวัด (หลังใหม่) รวมระยะทาง 36 กิโลเมตร 
โอกาสนี้ บริษัทมิตซูบิชิ อีเล็คทริคได้มอบสถานีจอดรถจักรยาน และรถจักรยานจำนวน 16 คันให้โครงการชลประทานจังหวัดบุรีรัมย์ รองรับเส้นทางปั่นจักรยานรอบอ่างเก็บน้ำห้วยจระเข้มาก เป็นการพัฒนาชุมชนให้มีการเปลี่ยนแปลงที่ดีขึ้น สร้างจิตสำนึกยกระดับคุณภาพชีวิตของประชาชนในชุมให้ตระหนักถึงการรักสิ่งแวดล้อม และออกกำลังบนเส้นทางรอบอ่างเก็บน้ำ ซึ่งจะเป็นสถานที่ท่องเที่ยว เป็นแลนด์มาร์คที่สำคัญของจังหวัดบุรีรัมย์ในอนาคต